Hofuitspraak ŉ oorwinning vir restaurantbedryf(Foto: Danielle Rice/Unsplash) ŉ Uitspraak in die Kaapse hooggeregshof, wat beveel dat ŉ versekeraar ŉ Kaapstadse restaurant vergoed vir sy verliese gely weens Covid-19, kan verreikende gevolge vir versekeringsmaatskappye én die restaurantbedryf inhou. Café Chameleon in Plattekloof het Guardrisk Insurance, wat deel is van die versekeringsreus Momentum Metropolitan Holdings, hof toe gesleep om ŉ klousule na te kom in ŉ versekeringspolis wat die restaurant in 2007 uitgeneem en sedertdien jaarliks hernu het. Die klousule verwys na aanmeldbare siektes wat binne ŉ radius van 50 km van die onderneming af mag voorkom. Die restaurant het sy finansiële nood as rede vir die dringendheid van sy aansoek voorgehou en gesê daar is ŉ dreigende gevaar dat die versekering sal verval as dit gelikwideer word. Guardrisk sal dus ‘n beduidende besparing vir homself kan bewerkstellig deur bloot ŉ paar maande te wag totdat die onderneming misluk. Café Chameleon se eienaar het ook aangevoer dat sy maandelikse lone sowat R165 000 beloop wat hy in Maart uit sy eie sak betaal het en dat die Werkloosheidsversekeringsfonds slegs 25 van die 41 werknemers ingevolge die tydelike verligtingskema (TERS) vergoed het. Guardrisk het aangevoer dat die restaurant tydens inperking gesluit is om Covid-19 se infeksiekurwe af te plat en nié as gevolg van die uitbreking van ŉ aanmeldbare siekte nie. In stukke voor die hof is ook gesê dat die sluiting van die restaurant nie deur ŉ plaaslike owerheid afgedwing is soos in die fynskrif van die polis gesê is nie. Regter André le Grange het albei dié argumente as misleidend beskryf. Met verwysing na ŉ verdere argument van Guardrisk, dat ŉ uitspraak in die guns van Café Chameleon die sluise vir soortgelyke eise sal oopmaak, het die regter bevind dat dit nie die verweer kan wees wanneer besluit word hoe die klousule oor aanmeldbare siektes geïnterpreteer moet word nie. (Foto: pixabay) Die hof het beslis dat Guardrisk aanspreeklik is vir verliese wat Café Chameleon kan bewys en gelas dat die nodige tussentydse betalings gedoen moet word. Guardrisk moet ook die koste van die aansoek betaal. Insurance Claims Africa (ICA) het die uitspraak verwelkom. Die firma hanteer die aansoeke van sowat 500 ondernemings in die toerisme- en gasvryheidsektor wat ŉ stryd voer om groot versekeraars te kry om Covid-19 verwante eise te betaal. Volgens ICA het versekeraars tot dusver sulke eise verwerp, selfs al het polisse ŉ klousule wat aansteeklike en aanmeldbare siektes beskryf. Die versekeraars se verweer is glo dat die klousule nie bedoel is om pandemies te dek nie. “Dit is ŉ belangrike oorwinning vir die toerisme- en gasvryheidsektor,” sê ICA se uitvoerende hoof, Ryan Woolley. Die South African Property Owners Association (SAPOA) sê dis ŉ belangrike punt wat deur die hof gemaak is dat kontraktuele verpligtinge nagekom moet word, al is dié verpligtinge swaarder as wat verwag is. SAPOA sê hoewel die uitspraak slegs in die Wes-Kaap bindend is sal dit waarskynlik deur ander howe nagevolg word. Die vereniging het polishouers met soortgelyke versekering aangeraai om dit te oorweeg om eise in te dien.